**Ορισμός επταμελούς εξεταστικής επιτροπής διδακτορικής διατριβής**

Μετά την ολοκλήρωση συγγραφής της διδακτορικής διατριβής ο/η υποψήφιος/α διδάκτορας καταθέτει στη Γραμματεία του Τμήματος, [αίτηση](http://www.psy.auth.gr/sites/default/files/%CE%91%CE%AF%CF%84%CE%B7%CF%83%CE%B7%20%CE%B3%CE%B9%CE%B1%20%CE%BF%CF%81%CE%B9%CF%83%CE%BC%CF%8C%20%CE%B5%CF%80%CF%84%CE%B1%CE%BC%CE%B5%CE%BB%CE%BF%CF%8D%CF%82%20%CE%B5%CE%BE%CE%B5%CF%84%CE%B1%CF%83%CF%84%CE%B9%CE%BA%CE%AE%CF%82%20%CE%B5%CF%80%CE%B9%CF%84%CF%81%CE%BF%CF%80%CE%AE%CF%82%20%CF%85%CF%80%CE%BF%CF%88%CE%AE%CF%86%CE%B9%CE%BF%CF%85%20%CE%B4%CE%B9%CE%B4%CE%AC%CE%BA%CF%84%CE%BF%CF%81%CE%B1.doc) για τον ορισμό επταμελούς εξεταστικής επιτροπής η οποία συνοδεύεται από επτά (7) έντυπα ή σε ηλεκτρονική μορφή αντίγραφα της διδακτορικής διατριβής.

Η Τριμελής Συμβουλευτική Επιτροπή, αποφασίζει την έγκριση ή την αιτιολογημένη απόρριψη της αίτησης. Εφόσον αυτή εγκριθεί, συντάσσει αναλυτική Εισηγητική Έκθεση την οποία καταθέτει στη Συνέλευση του Τμήματος μαζί με την αίτηση του/της υποψηφίου/ας.

Στην εισηγητική έκθεση της Τριμελούς Συμβουλευτικής Επιτροπής ενσωματώνονται η βεβαίωση ολοκλήρωσης των υποχρεώσεων παρακολούθησης μαθημάτων, η βεβαίωση ολοκλήρωσης της πρακτικής άσκησης, η βεβαίωση ολοκλήρωσης της κλινικής εκπαίδευσης εφόσον αυτά είχαν ζητηθεί από τη Συνέλευση του Τμήματος καθώς και η βεβαίωση συμμετοχής σε εκπαιδευτικές, ερευνητικές, διδακτικές δραστηριότητες του Τμήματος, εφόσον αυτές είχαν ανατεθεί στον/στην υποψήφιο/α διδάκτορα.

Η Συνέλευση του Τμήματος, μετά την κατάθεση θετικής Εισηγητικής Έκθεσης της Τριμελούς Συμβουλευτικής Επιτροπής, ορίζει Επταμελή Εξεταστική Επιτροπή για την αξιολόγηση της Διδακτορικής Διατριβής του/της υποψήφιου/ας διδάκτορα στην οποία μετέχουν τα μέλη της Τριμελούς Συμβουλευτικής Επιτροπής και τέσσερα επιπλέον μέλη που πληρούν τα κριτήρια του άρθρου 39 παρ. 2 εδ. β’ του Ν. 4485/2017 και έχουν την ίδια ή συναφή ειδικότητα με τον επιστημονικό πεδίο της Διδακτορικής Διατριβής. Η Τριμελής Συμβουλευτική Επιτροπή έχει δικαίωμα πρότασης των μελών της Επταμελούς Εξεταστικής Επιτροπής.

Προκειμένου να συγκροτηθεί η Επταμελής Εξεταστική Επιτροπή, τα αφυπηρετήσαντα μέλη της Τριμελούς Συμβουλευτικής Επιτροπής αντικαθίστανται από νέα μέλη που πληρούν τα κριτήρια του άρθρου 39 παρ. 2 β’ εδάφιο του Ν. 4485/2017. Τα αφυπηρετήσαντα μέλη δικαιούνται να παρευρεθούν στη διαδικασία δημόσιας παρουσίασης και αξιολόγησης με δικαίωμα λόγου, χωρίς όμως δικαίωμα ψήφου. Μέλη Δ.Ε.Π. τα οποία βρίσκονται σε άδεια, δύνανται να συμμετέχουν ως μέλη της Επταμελούς Εξεταστικής Επιτροπής.